สมรภูมิค่ายมือถือเดือดอีกรอบ! ADVANC-DTAC ผวา JAS แย่งลูกค้า
สมรภูมิค่ายมือถือเดือดอีกรอบ! ADVANC-DTAC ผวา JAS แย่งลูกค้า 
22 ธ.ค. 2558

นายลาร์ส นอร์ลิ่ง ประธานเจ้าหน้าที่บริหาร บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC เปิดเผยว่า บริษัท ดีแทค ไตรเน็ต จำกัด ได้พยายามอย่างเต็มที่ในการประมูลคลื่น 900 MHz แต่การไม่ได้คลื่นจากการประมูลครั้งนี้ไม่ได้ส่งผลกระทบต่อแผนงานและเป้าหมายทางธุรกิจของดีแทคในการเป็นผู้นำการให้บริการ 4G และ 3G เพื่อรองรับการใช้งานอินเตอร์เน็ตความเร็วสูงแต่อย่างใด
ปัจจุบัน ดีแทคยังถือครองคลื่นความถี่เพื่อให้บริการทั้ง 2G 3G และ 4G อยู่มากถึง 35-40% ของภาพรวมคลื่นความถี่ที่นำออกมาให้บริการ และจะยิ่งรุกลงทุนเพิ่มอย่างต่อเนื่อง โดยดีแทคจะยังเร่งขยายโครงข่ายการให้บริการ 4G อยู่คลื่นความถี่ 1800MHz บนแบนด์วิธที่กว้างถึง 15 MHz และ 4G บนคลื่นความถี่ 2100 MHz ครอบคลุมพื้นที่ในกรุงเทพฯ และปริมณฑล และอีกมากกว่า 40 จังหวัดทั่วประเทศ
ทั้งนี้ ดีแทคจะขยายเพิ่มโครงข่าย 4G บนคลื่น 1800 MHz ในพื้นที่ต่างจังหวัดอีก 2,200 สถานีให้แล้วเสร็จ ภายในช่วงแรกของต้นปีหน้า และจะขยายเพิ่มพื้นที่การให้บริการ 4G บนคลื่น 2100 MHz ให้ครอบคลุมทั่วทุกจังหวัดทั่วประเทศภายในครึ่งปีแรกของปีหน้า มั่นใจตำแหน่งอันดับ 2 ของตลาดยังแข็งแกร่ง ยังมีช่วงทิ้งห่าง TRUE พร้อมประมูลคลื่น 1800 MHz หลังหมดสัมปทานปี 61  ขณะที่ยืนยันยังไม่มีแผนเป็นพันธมิตรทางธุรกิจกับ JAS
ด้านนายซิคเว้ เบรคเก้ ประธานและประธานเจ้าหน้าที่บริหาร เทเลนอร์กรุ๊ป เปิดเผยว่า DTAC ตั้งเป้าจะเพิ่มจำนวนผู้ใช้บริการ 4G เป็น 4.5 ล้านรายในปี 59 จากจำนวนผู้ใช้บริการ 2.2 ล้านรายในขณะนี้ โดยเตรียมแผนการตลาดเชิงรุกเพื่อกระตุ้นตลาดผู้บริโภคให้เปลี่ยนผ่านการใช้งานในระบบ 4G และ 3G ทั้งตลาด โดยดีแทคคาดว่าจะมีลูกค้าใช้งานอินเทอร์เน็ตถึง 80% ของทั้งเครือข่ายดีแทค
ขณะที่นายสมชัย เลิศสุทธิวงค์ ประธานเจ้าหน้าที่บริหาร บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC เปิดเผยว่า บริษัท แอดวานซ์ ไวร์เลส เน็ทเวอร์ค จำกัด (AWN) ในเครือเอไอเอส ได้ตัดสินใจไม่ประมูลใบอนุญาตคลื่นความถี่ 900 MHz ต่อ เนื่องจากพิจารณาแล้วว่า มูลค่าดังกล่าวเป็นราคาที่ไม่เหมาะสมทางธุรกิจและไม่ก่อให้เกิดมูลค่าเพิ่มแก่บริษัทและผู้ถือหุ้น
อย่างไรก็ตาม การตัดสินใจไม่ประมูลคลื่น 900 MHz ต่อนั้น จะทำให้บริษัทยังคงมีความแข็งแกร่งด้านการเงินและมีกำลังในการพัฒนาคุณภาพพร้อมกับการดูแลลูกค้าอย่างไร้ขีดจำกัด ไม่ว่าจะเป็นการลงทุนโครงข่าย 4G, การขยายโครงข่าย 3G ต่อเนื่อง, การขยายเอไอเอส  ไฟเบอร์ รวมไปถึงการมอบสิทธิพิเศษต่างๆ การพัฒนางานด้านบริการลูกค้า การสร้างสรรค์บริการด้วยนวัตกรรมใหม่ๆ และบริการที่สอดคล้องกับยุคดิจิทัล อันจะเป็นการอัดฉีดเม็ดเงินเข้าสู่ระบบเศรษฐกิจด้วยอีกทางหนึ่งอย่างชัดเจน  
“วันนี้แม้ AWN จะตัดสินใจไม่ประมูลคลื่น 900 MHz ต่อ ด้วยเหตุผลดังกล่าวข้างต้น เราก็ยังคงมีทรัพยากรความถี่ ที่เพียงพอในการให้พัฒนาเครือข่ายให้มีคุณภาพ ประกอบด้วย ความถี่ย่าน 2100MHz จำนวน 15MHz ซึ่งปัจจุบันสามารถให้บริการ 3G ได้ทั่วประเทศ มีโครงข่ายครอบคลุมกว่า 98% ของประชากรทั้งหมด โดยยังมีอายุการใช้งานไปอีก 12 ปี รวมถึงการได้มาซึ่งคลื่นความถี่ย่าน 1800 MHz จำนวน 15MHz เมื่อเดือนพฤศจิกายน  ที่ผ่านมา ซึ่งจะเปิดให้บริการ 4G ภายในเดือนมกราคม 2559 และมีอายุการใช้งาน 18 ปี 
อีกทั้งล่าสุดยังได้บรรลุข้อตกลงความร่วมมือกับบริษัท ทีโอที จำกัด (มหาชน) ในการนำคลื่น 2100 MHz จำนวน 15 MHz เข้ามาร่วมให้บริการ  ซึ่งแน่นอนว่านอกจากจะทำให้ทีโอทีแข็งแกร่งและมีรายได้อย่างต่อเนื่องแล้ว  จะส่งผลทำให้คุณภาพเครือข่ายโดยรวมของเอไอเอสมีความเสถียรและตอบโจทย์การใช้งาน Mobile Internet ยุค 4G สำหรับผู้บริโภคอย่างแน่นอนเช่นกัน
 
ทางด้านนายพิชญ์ โพธารามิก กรรมการ บริษัท แจส โมบายบรอดแบนด์ เครือบริษัทจัสมิน อินเตอร์เนชั่นแนล จำกัด (มหาชน) หรือ JAS แถลงข่าวภายหลังชนะการประมูลคลื่นความถี่ 900 เมกะเฮิรตซ์ว่า การประมูลได้ใบอนุญาตชุดที่ 1 ถือเป็นก้าวสำคัญของแจสที่จะช่วยเติมเต็มธุรกิจในอนาคต โดยจะเห็นการรวมกันระหว่างอินเทอร์เน็ตบ้าน 3BB และโมบาย บรอดแบนด์ ด้วยฮอตสปอต กว่า 1 แสนจุดทั่วประเทศ ซึ่งจะทำให้การใช้งานโมบายอินเทอร์เน็ตมีประสิทธิภาพสูงมากขึ้น ตั้งเป้าหมายปีแรก คือ ในปี 2559 มีลูกค้าใหม่ 2 ล้านเลขหมาย ขณะที่ยังมีฐานลูกค้าจาก 3BB อยู่แล้ว2 ล้านครัวเรือน และภายใน 3 ปี ตั้งเป้ามีลูกค้าอย่างน้อย 5 ล้านเลขหมาย โดยบริษัทจะเริ่มมีผลกำไรในปีที่ 3 หรือ ปี 2561
อย่างไรก็ตาม ทางบริษัทได้มีการสำรวจพื้นที่ตั้งเสาสัญญาณแล้ว เบื้องต้นอาจใช้วิธีเช่าเสาสัญญาณจากรัฐวิสาหกิจ และลงทุนตั้งเสาเองอีกส่วนหนึ่ง คาดว่าจะเริ่มให้บริการ 4G ได้ในอีกไม่กี่เดือนข้างหน้า และจะเห็นเครือข่ายโทรศัพท์ของ แจส โมบาย อย่างเป็นทางการในช่วงปลายปี 2559